
Az étrend-kiegészítők szabályozását érintő javaslatok a gyógyszerek nemzeti forgalomba hozatali eljárásának alapján

Kulcsszavak: étrend-kiegészítő; engedélyezés; gyógyszerfelügyelet;
Bevezetés: Az étrend-kiegészítők fogyasztása napjainkban egyre gyakoribb, hiszen ezek a termékek az egészség megőrzését, a betegségek kialakulásának megelőzését hirdetik. Az étrend-kiegészítők alapanyagai között gyakran szerepelnek olyan hatóanyagok, amelyek gyógyszerekben is megtalálhatóak, ennek ellenére a gyógyszerekre és az étrend-kiegészítőkre vonatkozó szabályanyagok sem terjedelmükben, sem szigorúságukat tekintve nem azonosak, amely komoly minőségbeli aggályokat vethet fel, és a fogyasztók egészségét veszélyeztetheti.
Célok: A kutatásom célja, hogy ismertesse, illetve összevesse a gyógyszerek, valamint az étrend-kiegészítők engedélyezési eljárásait, valamint feltárja a különbségben rejlő előnyöket, illetve veszélyeket. Az étrend-kiegészítők jogilag élelmiszernek minősülnek, így ezen termékek forgalomba hozatalához – a gyógyszerekkel ellentétben – nincs szükség forgalomba hozatali engedélyre, és a termékek piacra kerüléséhez elegendő a hatósági bejelentés. Ennek eredményeként a termékek biztonságossága, hatékonysága és minősége tekintetében hiányzik az a garanciális kontroll, amely a gyógyszereknél kötelező.
Módszertan: A kutatásom módszertanilag szekunder kutatásnak tekinthető, ugyanis a kutatás során átfogóan ismertetem, elemzem, majd összehasonlítom a jelenleg hatályos hazai, illetve nemzetközi jogforrásokat, amelyek irányadóak a gyógyszerek nemzeti forgalomba hozatalára, illetve az étrend-kiegészítők bejelentésére. Annak érdekében, hogy a kutatásom teljeskörűen bemutassa a forgalomba kerülést meghatározó jogi környezetet, az engedélyek kiállítására jogosult hatóságot is ismertetem az irányadó jogszabályok feldolgozása által.
Eredmények: Az adatgyűjtés során szerzett információkból megállapítható, hogy az étrend-kiegészítők élelmiszerként történő jogi minősítése nem megfelelő. A kutatásom alapján javaslatokat fogalmazok meg, amelyek az étrend-kiegészítők engedélyeztetési eljárásának szigorítására irányulnak a gyógyszernek minősülő termékek eljárásaihoz hasonló, azonban nem egyező módon.
Összefoglalás: Az Európai Unióhoz történő csatlakozást követően az étrend-kiegészítők jogi minősítése megváltozott, amely a forgalomba kerülésüket nagyban megkönnyítette. Azonban a jogszabályi változások hatására a betegbiztonsági érdek sérülhet számos módon, ugyanis az alacsonyabb szintű ellenőrzés kockázatos a termékek minőségét, és az egészségre gyakorolt tényleges hatásait illetően. Mindezekből megállapítható, hogy szigorúbb engedélyezési mechanizmus szükséges.



